Wenn dat op't Enn togeiht, dennso is dat goot, wenn Du wat in de Hand to nehmen hest, wat Di seggt, wat Noot deit. Michael A. Dworkind tohopen mit anner Lüüd van dat "Sir Mortimer B. Davis - Jewish General Hospital" in Toronto hebben so en Bookje trechtmaakt: Kort un knapp word verklort, wat de Minske föhlt un bruukt, wenn he in't Starven liggt. Dat hülpt Di, den Sieken to verstahn un em of ehr, datt he of se jüst dat kriegen deit, wat he of se in ehr lesten Stünnen, Daag un Maanden so nödig hett. Ok datt de een of anner jüst de lesten Stünnen vör sien Dod noch bewusst Ofscheed nehmen kann un "tomaal heel klaar is un düdelk over Saken proot, de vördeem in dat Dörnannervan de Verstand versackt wassen" - ok dor weet düt Heft van to vertellen un helpt Di, Di dor op intostellen. Dr. Lukas Bockelmann ut Timmel hett dat in't Hochdüütsche, H.-H. Briese un M. Brückmann in't oostfreeske Platt bröcht. Je naden vun welck Siet een dat opsleit, is dat op Hoch oder op Platt to lesen. Vun den Erlös gaht pro Heft 3,- EUR an dat Hospiz in Auerk. Auerk: Hospiz Auerk 2011, 2 x 12 S.